། མཐེའུ་ཆུང་གཉིས་ཅུང་ཟད་དགུག་པ་སྲུང་བ་ཆེན་པོའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། ན་མཿསརྦ་ཏ་ཐཱ་ག་ཏེ་བྷྱཿ སརྦ་བྷ་ཡེ་ག་ཏེ་བྷྱོཿབི་ཤྭ་མུ་ཁེ་བྷྱཿ སརྦ་ཐཱ་ཧི་ཀཾ་རཀྵ། མ་ཧཱ་བ་ལེ་སརྦ་ཏ་ཐཱ་ག་ཏེ་པུཎྱ་ནིརྫ་ཏེ་ཧཱུྃ་ཧཱུྃ་ཏྲཊ་ཏྲཊ་ཨ་པྲ་ཏི་ཧ་ཏེ་སྭཱ་ཧཱ། རྡོ་རྗེ་སློབ་མ་རྣམས་ལ་བསྲུངས་བར་གྱུར། ཅེས་ཕྱག་རྒྱ་སྔགས་དང་བཅས་པས་བསྲུང་བ་བྱས་པའི་སློབ་མ་བསོད་ནམས་ཀྱི་ཚོགས་གསོག་པར་འདོམས་པ་འདིའང་གསན་པས་ཁྱབ་བོ། །འདི་ནི་བསོད་ནམས་དོན་ཡིན་ཞེས། །སེམས་ཅན་ཀུན་གྱི་དོན་གྱི་ཕྱིར། །སྐྱོབ་པ་རྣམས་ནི་ཀུན་གྱིས་གསུངས། །རྣམ་དག་ཡོན་ཏན་རྒྱས་པ་ཡི། །དགེ་འདུན་ལ་ནི་ཀུན་གྱིས་སྦྱིན། །དགེ་འདུན་ལ་ཕུལ་འབྲས་བུ་ཆེ། །སྐྱེས་བུ་མཁས་པ་གང་དག་གིས། །དགེ་འདུན་ལ་ནི་ཡོན་ཕུལ་བ། །ལོངས་སྤྱོད་ཆེན་པོ་མི་ཟད་པ། །འཇིག་རྟེན་འཐད་པར་སྐྱེ་བར་འགྱུར། །དེ་བས་ཐམས་ཅད་མཐུན་པར་ནི། །སེམས་ལ་དགའ་བ་བསྐྱེད་ནས་སུ། །སངས་རྒྱས་བསྔགས་པའི་དགེ་འདུན་ལ། །ཅི་ནུས་པར་ནི་མཆོད་སྟོན་བྱ། །ཞེས་ཞིང་མཆོག་ཏུ་གྱུར་པ་ལ་བརྟེན་ཏེ། བསོད་ནམས་གསོག་པའི་ཐབས་ལ་འབད་དགོས་པ་ལགས། སློབ་མ་རང་གནས་སུ་གཏང་ངོ་། །དབང་བསྐུར་ཚུལ་བཤད་ཟིན་ཏོ།། །།མཇུག་གི་ཆོ་གའི་སྡོམ་ནི། མེ་ཡི་ཆོ་ག་གཞན་དུ་ཤེས། །དོན་གཉིས་གྲུབ་ནས་དཀྱིལ་འཁོར་ལ། །མཆོད་བསྟོད་འདོད་དོན་གསོལ་བ་གདབ། །ཡིག་བརྒྱས་ཁ་བསྐང་བཟོད་གསོལ་བརྗོད། །དགེ་བ་བསྔོ་ཞིང་སྨོན་ལམ་གདབ། །དམ་ཚིག་གསུམ་རྒྱ་སྤྱི་བོར་དགྲོལ། །དཀྱིལ་འཁོར་བསྡུ་ཞིང་རྡུལ་ཚོན་ཕྱགས། །ཐིག་ཕྱིས་ཕུར་དབྱུང་བུ་ག་དགང་། །མཚམས་བཅད་པ་ཡང་ཡིད་ཀྱིས་དགྲོལ། །ཆོས་དབྱིངས་སྔགས་རྒྱས་བདག་བྱིན་བརླབ། །སྤྱི་བོར་རྃ་ཡིག་དཀར་དམར་མདངས། །འོད་ཟེར་འཕྲོ་བཀོད་གོ་བསྐོན་ནས། །སྲུང་བ་ཆེན་པོས་ལེགས་པར་བསྲུང་། །རྡུལ་ཚོན་མཆོད་རྫས་དམན་པ་རྣམས། །བཀུར་སྟིས་སྤྱན་དྲངས་ཆུ་བོར་དོར། །བུམ་པ་ཆུས་བཀང་དཀྱིལ་འཁོར་སར། །ཆག་ཆག་གདབ་ཅིང་ཤིས་པའི་ཕྱིར། །མེ་ཏོག་ཆར་ཕབ་བཀྲ་ཤིས་བརྗོད། །ཅེས་པ་ལྟར་ལས། ལྷག་ཆད་ཁ་བསྐང་བའི་ཕྱིར་ཞི་བའི་སྦྱིན་སྲེག་བྱེད་པའི་ཚུལ་ནི་ཡིག་ཆ་ཟུར་ནས་འབྱུང་བ་ལྟར་ཤེས་པར་བྱའོ། །དེ་ནས་མཆོད་པ་ཁ་གསོས་ལ་གོང་གནས་༼༤་༤༽ཡོའི་སྐབས་ལྟར་བྱིན་གྱིས་བརླབ། ཚོགས་ཞིང་སྐབས་ནས་བྱུང་བའི། བཅོམ་ལྡན་འདས་སོགས་༼༧་༥༽ཀྱི་སྔགས་རྒྱས་ཕྱི་མཆོད་དང་། ཕྱག་འཚལ་བྱང་ཆུབ་སོགས་ཀྱིས་བསྟོད་ནས། བླ་མ་དང་བཅོམ་ལྡན་འདས་སྙིང་རྗེ་ཆེན་པོའི་སྙིང་པོ་ཅན་གྱི་དཀྱིལ་འཁོར་ཆེན་པོའི་ལྷ་ཚོགས་སངས་རྒྱས་དང་བྱང་ཆུབ་སེམས་དཔའི་ཚོགས་དང་བཅས་པ་ཐམས་ཅད་བདག་ལ་དགོངས་སུ་གསོལ། ཁྱེད་རྣམས་ལ་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་ཕྲིན་ལས་བསམ་གྱིས་མི་ཁྱབ་པ་མངའ་བ་ལགས་པས། ཕན་བདེའི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་ཕྱོགས་ཐམས་ཅད་དུ་དར་ཞིང་རྒྱས་པར་བྱིན་གྱིས་བརླབ་ཏུ་གསོལ། བསྟན་པའི་རྩ་ལག་དཔལ་ལྡན་བླ་མ་དམ་པ་ཞི་བར་གཤེགས་པ་རྣམས་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་ཀྱི་དགོངས་པ་ཁྱད་པར་ཅན་གོང་ནས་གོང་དུ་ཡོངས་སུ་རྫོགས་པར་མཛད་དུ་གསོལ། ད་ལྟ་ཞལ་བཞུགས་པའི་དཔལ་ལྡན་བླ་མ་དམ་པ་རྣམས་ཀྱིས་གཙོ་མཛད་བསྟན་པ་འཛིན་པའི་དགེ་བའི་བཤེས་གཉེན་རྣམས་ཀྱི་སྐུ་ཚེ་དང་ཕྲིན་ལས་ཀྱི་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། བདག་དང་སེམས་ཅན་ཐམས་ཅད་ཀྱི་སྡིག་པ་དང་། སྒྲིབ་པ་དང་། དམ་ཚིག་ཉམས་ཆག་ཐམས་ཅད་ཞི་བར་མཛད་དུ་གསོལ། མཐོ་རིས་དང་ཐར་པ་དང་། ཐམས་ཅད་མཁྱེན་པའི་ལམ་གྱི་བར་དུ་གཅོད་པ་དང་། མི་དགེ་བ་དང་། ཉོན་མོངས་པ་དང་། ཤེས་བྱའི་སྒྲིབ་པ་ཐམས་ཅད་ཞི་བར་མཛད་དུ་གསོལ། གནས་སྐབས་སུ་ལས་དང་ཉོན་མོངས་པའི་དབང་གིས་འབྱུང་བའི་གནོད་པ་དང་། སྡུག་བསྔལ་གྱི་བྱེ་བྲག་ཆེན་པོ་བཅོ་བརྒྱད་དང་། བགེགས་རིགས་སྟོང་ཕྲག་བརྒྱད་ཅུ་དང་། ལོག་འདྲེན་དང་། གཟའ་དང་། རྒྱུ་སྐར་དང་། བྱད་སྟེམས་དང་། ཕ་རོལ་གྱི་རིག་སྔགས་ལས་གྱུར་པའི་གནོད་པ་ཐམས་ཅད་ཞི་བར་མཛད་དུ་གསོལ། མེ་དང་ཆུ་དང་ས་གཡོ་བ་ལ་སོགས་པ་འབྱུང་བ་ལས་གྱུར་པའི་གནོད་པ་དང་། ལོ་ཉེས་དང་། དགྲའི་གནོད་པ་ལ་སོགས་པ་འཇིགས་པ་བཅུ་དྲུག་དང་། མུ་གེ་དང་། མི་ནད་དང་། ཕྱུགས་ནད་དང་། ནད་བཞི་བརྒྱ་རྩ་བཞི་དང་། དབུལ་ཞིང་ཕོངས་པ་དང་། དུས་མ་ཡིན་པར་འཆི་བའི་སྡུག་བསྔལ་དང་། དེ་དག་གི་རྒྱུ་བསམ་སྦྱོར་ངན་པ་ཐམས་ཅད་ཞི་བར་མཛད་དུ་གསོལ། ཁྱད་པར་དུའང་བདག་ཅག་འཁོར་དང་བཅས་པ་རྣམས་ཀྱི་སྔོན་གྱི་ལས་ལས་གྱུར་པ་དང་། འཕྲལ་གྱི་རྐྱེན་ལས་གྱུར་ཀྱང་རུང་སྟེ། ཕྱི་ནང་གི་ཉེ་བར་འཚེ་བ་དང་། ལུས་སེམས་ལ་གནོད་པར་བྱེད་པའི་གདོན་བགེགས་དང་། ནད་ལ་སོགས་པ་ལུས་ཀྱི་སྡུག་བསྔལ་དང་། སེམས་ཀྱི་ཡིད་མི་བདེ་བ་དང་། སྐལ་བ་ངན་པ་དང་། རྨི་ལམ་ངན་པ་དང་། མཚན་མ་ངན་པ་དང་། ལུས་དང་། སྲོག་དང་། ལོངས་སྤྱོད་དང་། སྐལ་བ་དང་། དགེ་བ་སྒྲུབ་པའི་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། མདོར་ན་བདག་གཞན་སེམས་ཅན་ཐམས་ཅད་ཀྱི་གནས་སྐབས་སུ་མི་མཐུན་པའི་ཕྱོགས་ཐམས་ཅད་ཉེ་བར་ཞི་ནས། འོག་མིན་གྱི་སྲིད་པའི་མཐར་ཐུག་པའི་འཇིག་རྟེན་པའི་དངོས་གྲུབ་མཐའ་དག་འགྲུབ་པ་དང་། མཐར་ཐུག་སྒྲིབ་གཉིས་བག་ཆགས་དང་བཅས་པ་མ་ལུས་པ་སྤངས་པའི་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་འགྲུབ་པར་བྱིན་གྱིས་བརླབ་ཏུ་གསོལ། ཞེས་པས་འདོད་དོན་གསོལ་བ་གདབ། ཡིག་བརྒྱ་མང་དུ་བཟླས་མཐར། བླ་མ་དང་བཅོམ་ལྡན་འདས་སྙིང་རྗེ་ཆེན་པོའི་སྙིང་པོ་ཅན་གྱི་དཀྱིལ་འཁོར་ཆེན་པོའི་ལྷ་ཚོགས་སངས་རྒྱས་དང་བྱང་ཆུབ་སེམས་དཔའི་ཚོགས་དང་བཅས་པ་ཐམས་ཅད་བདག་ལ་དགོངས་སུ་གསོལ། བདག་ཅག་སོ་སོའི་སྐྱེ་བོར་གྱུར་པས་སེམས་ཉོན་མོངས་པ་ཅན་དུ་གྱུར་ནས། ལུས་ངག་ཡིད་གསུམ་གྱི་སྤྱོད་པ་ཉོན་མོངས་པ་དང་འདྲེས་ཤིང་། བག་མེད་པར་གྱུར་པ་དང་། རྣལ་འབྱོར་ལ་དབང་མ་ཐོབ་པས་བྱིང་བ་དང་རྒོད་པའི་དབང་དུ་གྱུར་ནས་ཏིང་ངེ་འཛིན་མི་གསལ་བ་དང་། སྙིགས་མ་ལྔའི་དུས་ཀྱི་དབང་གིས་ཉེ་བར་མཁོ་བའི་ཡོ་བྱད་མ་འབྱོར་པས་མཆོད་རྫས་མེད་ཅིང་ངན་པ་དང་། བརྗེད་ངས་པ་དང་། ཤེས་བཞིན་མ་ཡིན་པའི་དབང་དུ་གྱུར་ནས། ཆོ་ག་ལྷག་པ་དང་། ཆད་པ་དང་། སེར་སྣའི་དབང་གིས་མཆོད་རྫས་ངན་ཞིང་ཆུང་བ་དང་། གཏི་མུག་གི་དབང་གིས་རྒྱུད་སྡེ་ནས་འབྱུང་བའི་ཆོ་ག་བཞིན་ཏུ་མ་ལྕོགས་པ་ལ་སོགས་པའི་འཁྲུལ་ཞིང་ནོངས་པ་ཐམས་ཅད་བཟོད་པར་བཞེས་ནས་བདག་ཅག་གི་ལམ་དང་དངོས་གྲུབ་གྱི་བར་ཆད་དུ་མི་འགྱུར་བར་བྱིན་གྱིས་བརླབ་ཏུ་གསོལ། ཞེས་པས་ནོངས་པ་བཟོད་པར་གསོལ། དགེ་བའི་རྩ་བ་དེ་ཡང་སེམས་ཅན་ཐམས་ཅད་དང་ཐུན་མོང་དུ་བྱས་ཏེ། དགེ་བའི་རྩ་བ་འདི་དག་གིས་བདག་དང་སེམས་ཅན་ཐམས་ཅད་འཇིག་རྟེན་དང་འཇིག་རྟེན་ལས་འདས་པའི་རྒུད་པ་ཐམས་ཅད་དང་བྲལ་བར་གྱུར་ཅིག །འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་དང་ཡང་དག་པར་ལྡན་པའི་བདེ་བ་ཉིད་དང་ཡིད་ཀྱི་བདེ་བ་གཉིས་ཀྱིས་མིའི་མཆོག་སངས་རྒྱས་སུ་ཚེ་འདི་ཉིད་ལ་གྱུར་ཅིག །བདག་གི་དགེ་བའི་ལས་རྣམས་འདི་དག་གིས། །འཇིག་རྟེན་དུ་ནི་མྱུར་དུ་སངས་རྒྱས་ཤོག །འགྲོ་ལ་ཕན་ཕྱིར་ཆོས་རྣམས་སྟོན་བགྱིད་ཅིང་། །སེམས་ཅན་སྡུག་བསྔལ་མང་པོས་གཟིར་ལས་སྒྲོལ། །ཞེས་པས་དགེ་རྩ་བྱང་ཆུབ་ཏུ་བསྔོ་ཞིང་སྨོན་ལམ་གདབ། དམ་ཚིག་གསུམ་གྱི་ཕྱག་རྒྱ་སྤྱི་བོར་བཀྲོལ་ཞིང་། ན་མཿས་མནྟ་བུདྡྷཱ་ནཱཾ། ཨ་ས་མེ་ཏྲི་ས་མེ། ས་མ་ཡེ་སྭཱ་ཧཱ། ཞེས་ལན་གསུམ་བརྗོད་མཐར། རང་བཞིན་གྱི་དཀྱིལ་འཁོར་རྟེན་དང་བརྟེན་པར་བཅས་པ་དང་། གཟུགས་བརྙན་གྱི་རྟེན་གྱི་དཀྱིལ་འཁོར་དང་། བུམ་པའི་ལྷ་རྣམས་ཀྱི་ཡེ་ཤེས་པ་དང་བཅས་པ་ཆོས་སྐུའི་ངང་དུ་གཤེགས་པར་གྱུར། ཅེས་དང་། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཞེས་དང་། རོལ་མོ་དང་བཅས་པས། ཨོཾ་ཨ་ཀཱ་རོ་སོགས་བརྗོད་ཅིང་དེ་ཁོ་ན་ཉིད་དྲན་པས་རྡོ་རྗེའི་རྩེས་དབང་ལྡན་གྱི་རྩིག་པ་དང་པོར་གཤེགས། དེ་ནས་གཡས་སྐོར་གྱི་རིམ་པས་ཅི་བདེ་བར་གཤེགས་སུ་གསོལ། རྡུལ་ཚོན་མཐའ་ནས་དབུས་སུ་བསྡུ། ཤར་སྒོའི་ཚངས་ཐིག་ནས་གཙོ་བོའི་བར་དབྱི། ཧཱུྃ་ཞེས་པས་ཕུར་བུ་བཏོན་ནས་བུ་ག་དགང་། རས་བྲིས་ཕྱོགས་ཡིན་ན། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུ་ཡང་རས་བྲིས་ཀྱི་དཀྱིལ་འཁོར་འདི་ཉིད་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་གཟུགས་བརྙན་གྱི་དཀྱིལ་འཁོར་ལ་བརྟན་བཞུགས་བྱ། མཚམས་བཅད་པ་ཡིད་ཀྱིས་མི་དམིགས་པར་བསམ། ཆོས་དབྱིངས་རྒྱ་དང་། ན་མཿས་མནྟ་བུདྡྷཱ་ནཱཾ། ཨ་པྲ་ཏི་ས་མེ་ག་ག་ན་ས་མ་ཏ་ཨ་ནུ་ག་ཏེ་པྲ་ཀྲྀ་ཏི་བི་ཤུདྡྷཱི་དྷརྨ་དྷཱ་ཏུ་བི་ཤྭ་དྷ་ནེ་སྭཱ་ཧཱ། ཞེས་བརྗོད་པས་བདག་བྱིན་གྱིས་བརླབ། དེ་ནས་སྤྱི་བོར་ཆོས་ཀྱི་དབྱིངས་ཀྱི་ཡི་གེ་རྃ་དཀར་ལ་དམར་བའི་མདངས་ཆགས་པ་གཟི་བརྗིད་དང་ལྡན་པ་འབར་བའི་ཕྲེང་བ་རྣམ་པར་འཕྲོ་བ་ཞིག་གསལ་བར་གྱུར་པར་བསྒོམ། དེ་བཞིན་གཤེགས་པའི་གོ་ཆའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། པྲ་ཙཎྜ་བཛྲ་ཛྭ་ལ་ཡ་བི་སྥུ་ར་ཧཱུྃ། ཞེས་པས་གོ་བགོ །སྲུང་བ་ཆེན་པོའི་ཕྱག་རྒྱ་དང་། ན་མཿས་མནྟ་བུདྡྷཱ་ནཱཾ། སརྦ་བྷྱ་བི་ག་ཏེ་བྷྱཿ བི་ཤྭ་མུ་ཁེ་བྷྱཿསརྦ་ཐཱ་ཧཾ་ཀཾ་རཀྵ་མ་ཧཱ་བ་ལེ་སརྦ་ཏ་ཐཱ་ག་ཏེ་པུནྱ་ནི་ར་ཛ་ཏེ་ཧཱུྃ་ཧཱུྃ་ཏྲཊ་ཏྲཊ་ཨ་པྲ་ཏི་ཧ་ཏེ་སྭཱ་ཧཱ། ཞེས་པས་བདག་ཉིད་བསྲུང་། དེ་ནས་རྡུལ་ཚོན་ཟ་མ་ཏོག་ཏུ་བླུགས་ལ་ཆུ་བོར་སྤྱན་དྲང་པའི་ཆོ་གས་གཤེགས་སུ་གསོལ། དཀྱིལ་འཁོར་གྱི་སར་དྲི་ཞིམ་པོའི་ཆུས་ཆག་ཆག་གདབ་ཅིང་། བུམ་པ་ཆུས་བཀང་བས་བསང་གཏོར་དང་། ཤིས་པར་བྱ་བའི་ཕྱིར་མེ་ཏོག་གི་ཆར་དབབ་ཅིང་། ཆེ་བའི་ཆེ་མཆོག་སྟོན་མཆོག་བླ་ན་མེད། །ཆོས་རྗེ་ཉི་མ་རྒྱལ་བའི་བྱིན་རླབས་ཀྱིས། །བདུད་དང་བགེགས་རིགས་གནོད་པའི་དགྲ་ཞི་སྟེ། །རྟག་ཏུ་དཔལ་གནས་ཉིན་མཚན་བཀྲ་ཤིས་ཤོག །ཆོས་ཉིད་བདེན་པའི་ཆོས་མཆོག་བླ་ན་མེད། །དམ་ཆོས་བདུད་རྩི་བདེན་པའི་བྱིན་རླབས་ཀྱིས། །ཉོན་མོངས་སྡུག་བསྔལ་གདུང་བའི་དགྲ་ཞི་སྟེ། །རྟག་ཏུ་དཔལ་གནས་ཉིན་མཚན་བཀྲ་ཤིས་ཤོག །དགེ་འདུན་ཡོན་ཏན་རིན་ཆེན་དཔལ་འབར་བ། །རྒྱལ་སྲས་ཕན་མཛད་བདེན་པའི་བྱིན་རླབས་ཀྱིས། །ཉེས་པའི་སྐྱོན་བྲལ་དགེ་ཚོགས་རྣམ་པར་འཕེལ། །རྟག་ཏུ་དཔལ་གནས་ཉིན་མཚན་བཀྲ་ཤིས་ཤོག །ཚངས་དང་ལྷ་དབང་སྲུང་མའི་བྱིན་རླབས་ཀྱིས། །ཕན་མཛད་ལྷ་ཡི་བཀྲ་ཤིས་གནས་གྱུར་ནས། །དགེ་ལེགས་བསམ་པ་ཡིད་བཞིན་འགྲུབ་པ་དང་། །ཚེ་རིང་ནད་མེད་བདེ་སྐྱིད་ལྡན་པར་ཤོག །རྒྱལ་མཚན་རྩེ་མོ་སོགས་མདོ་རྒྱུད་ནས་བྱུང་བའི་བཀྲ་ཤིས་ཀྱིས་མཐའ་བརྒྱན་པར་བྱའོ།། སླར་སྨྲས་པ། སངས་རྒྱས་ཀུན་གྱི་སྐུ་ཡི་གསང་བའི་མཛོད། །སྙིང་རྗེ་ཆེན་པོའི་སྙིང་པོ་འབྱུང་བ་ཡི། །དབང་ཆོག་ཀུན་མཁྱེན་བུ་སྟོན་གསུང་བཞིན་དུ། །བཀོད་པའི་ལེགས་བྱས་རྟ་བདུན་དབང་པོ་ཡིས། །རྒྱུད་འདིའི་བཤད་སྒྲུབ་འོད་སྣང་འབུམ་བརྡལ་བས། །འགྲོ་བའི་ཡིད་ཀྱི་མུན་པ་བསལ་བྱས་ཏེ། །ཡེ་ཤེས་སྣང་བའི་པདྨོ་གྲོལ་བ་ཡིས། །ཐམས་ཅད་བྱང་ཆེན་དཔྱིད་དུ་རེག་གྱུར་ཅིག །ཅེས་སྤྱོད་རྒྱུད་རྣམ་སྣང་མངོན་བྱང་གི་སྒྲུབ་དཀྱིལ་དབང་ཆོག་དང་བཅས་པ་སྐུའི་བཀོད་པ་མི་ཟད་པའི་མཛོད་ཀྱི་སྒོ་རྣམ་པར་འབྱེད་པ་ཞེས་བྱ་བ་འདིའང་རྫོགས་པའི་སངས་རྒྱས་རྗེ་བླ་མ་འཇམ་དབྱངས་མཁྱེན་བརྩེའི་དབང་པོའི་ཞལ་སྔ་ནས་སྤྱོད་རྒྱུད་རྩ་བའི་དཀྱིལ་འཁོར་འདི་ཉིད་ཞྭ་ལུ་པའི་བཞེད་པ་ལྟར་བཀླགས་ཆོག་ཏུ་བྲིས་ཤིག་ཅེས་བཀའ་ལུང་གི་རྗེས་སུ་གནང་བ་ཐོབ་པར་བརྟེན་ནས། རྒྱུད་གཞུང་རྣམས་ལ་ཤེས་ནས་དད་པ་ཐོབ་པ་འཇམ་དབྱངས་བློ་གཏེར་དབང་པོས། ཀུན་མཁྱེན་བུ་སྟོན་རིན་པོ་ཆེ་དང་། ཤར་པ་ཡེ་ཤེས་རྒྱ་མཚོའི་གསུང་རབས་ལ་གཞི་བྱས། ངེས་པ་དོན་གྱི་རྡོ་རྗེ་འཆང་རིན་ཆེན་བློ་གསལ་བསྟན་སྐྱོང་གི་དབང་ཆོག་ནས་ཁ་བསྐང་སྟེ། འོག་མིན་བླ་མའི་གདན་ས་རྫོང་སར་བཀྲ་ཤིས་ལྷ་རྩེར་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་སྦྱར་བའི་ཡི་གེ་པ་ནི་ཆབ་མདོ་བླ་མ་ངག་དབང་ཆོས་འཛིན་གྱིས་གུས་པས་བགྱིས་པའོ། །འདིས་ཀྱང་དཔལ་ལྡན་བླ་མ་དམ་པའི་ཞབས་པད་བརྟན་ཅིང་། རྒྱལ་བསྟན་དར་ཞིང་རྒྱས་ལ་ཡུན་རིང་དུ་གནས་པ་དང་བདག་སོགས་འགྲོ་ཀུན་ཁྱབ་བདག་རྣམ་སྣང་ཆེན་པོའི་གོ་འཕང་ལ་མྱུར་དུ་རེག་པའི་རྒྱུར་གྱུར་ཅིག། སརྦ་དཱ་ཀ་ལྱཱ་ཎཾ་བྷ་ཝ་ཏུ།། །བཅུག་ཐེངས་དྲུག་པ་ཡིན། ཞུ་དག་རྫོགས་སོ། །སླར་ཡང་ཞུ་བཅུག་དང་པོ། བཅུག་ཐེངས་གཉིས་པ།